Suun terveydenhuollon nettiajanvaraus

Suun terveydenhuollossa on käytössä mahdollisuus varata itsenäisesti netissä aika hammaslääkärin vastaanotolle. Etelä-Karjalan hyvinvointialue korostaa, että nettiajanvaraus Oma Ekhvassa on tarkoitettu vain hampaan tai paikan lohkeaman korjaukseen.

– Jos tarvitset muuta suun terveydenhoitoa tai hammastarkastusta tai haluat siirtää varatun aikasi, otathan yhteyttä suun terveydenhuollon ajanvaraukseen puhelimitse, ohjeistaa johtava ylihammaslääkäri Eija Peltonen. Hammashoidon ajanvaraus palvelee maanantaista perjantaihin klo 7–16 numerossa 05 352 7059.

– Nettiajanvarausmahdollisuus suuhygienisteille jouduttiin poistamaan aiemmin tänä vuonna, koska aikoja varattiin turhan kevyin perustein, ja aikoja ei riittänyt kiireellisempiin suun sairauksien hoitoihin, kertoo Eija Peltonen.

Oma Ekhvasta löytyy näppärä suun terveydenhuollon chat yhteydenottoon

– Oma Ekhva on hyvä apuväline yhteydenottoon suun terveydenhoitoon. Suosittelen lataamaan Oma Ekhva -sovelluksen puhelimeen tai käyttämään sitä verkkoselaimen kautta.
–Suun terveydenhuollon chat tarjoaa nopean väylän kysyä ja saada opastusta. Se palvelee arkisin klo 7–16. Chatissa suun terveydenhuollon ammattilainen arvioi tilanteesi ja antaa neuvontaa. Tarvittaessa hän antaa sinulle ajan vastaanotolle​, vinkkaa Eija Peltonen.

Oma Ekhvassa voit varata ajan hampaan tai paikan lohkeaman korjaukseen. (Kuvakaappaus Oma Ekhvan ajanvarauspalvelusta.)

Lisätietoja:

Eija Peltonen, johtava ylihammaslääkäri, puh. 040 194 4900, eija.peltonen1@ekhva.fi